
ANUNCIO RELATIVO Á APROBACIÓN DAS BASES REGULADORAS DA SÉTIMA EDICIÓN DOS CURSOS DE ESPAÑOL PARA PERSOAS INMIGRANTES PARA A PREPARACIÓN DO DELE A2 DO EXERCICIO 2023

[bookmark: _Hlk127875170]A presidenta, no uso das facultades que se lle confiren na normativa local vixente, ditou a Resolución presidencial número 2023001559, de 27 de febreiro de 2023, pola que se aproban as Bases reguladoras da sétima edición dos Cursos de Español para Persoas Inmigrantes para a Preparación do DELE A2 do exercicio 2023.

BASES REGULADORAS DA SÉTIMA EDICIÓN DOS CURSOS DE ESPAÑOL PARA PERSOAS INMIGRANTES PARA A PREPARACIÓN DO DELE A2 PARA O ANO 2023

O desenvolvemento do fenómeno migratorio en España traduciuse nun notable incremento do número persoas estranxeiras residentes no noso territorio. Na provincia de Pontevedra existe un colectivo numeroso de persoas inmigrantes que aínda non obtiveron a nacionalidade española por residencia. En 2022, segundo os datos do INE, a poboación inmigrante superaba as 38.000 persoas, a maior parte delas residentes nos concellos de maior poboación (Pontevedra e Vigo).
Neste contexto, a asunción progresiva de competencias a nivel de inmigración por parte das comunidades autónomas e as administracións locais fan necesaria una certa reflexión sobre o papel destas últimas nesta materia, sobre todo con respecto ás competencias e ás facultades que se lles atribúen. De feito, parte das competencias autonómicas en materia de inmigración son exercidas en gran medida polos entes locais.
O Real decreto 1049/2020, de 1 de decembro, modifica o Regulamento polo que se rexe o procedemento para a adquisición da nacionalidade española por residencia e nel regúlanse as probas obxectivas tanto para obter o diploma de español como lingua estranxeira (DELE) coma para o de coñecementos constitucionais e socioculturais de España (CCSE), deseñadas e administradas polo Instituto Cervantes.

Deste xeito, a Deputación de Pontevedra, a través do Servizo de Cohesión Social e Xuventude, por razóns de interese social, promove desde 2017 esta liña de actuación; a través dela as persoas inmigrantes residentes na provincia de Pontevedra que estean en condicións de obter a nacionalidade española poderán realizar o curso para a preparación do DELE do nivel A2, do Marco común europeo de referencia para as linguas (MCER), expedido polo Instituto Cervantes en nome do Ministerio de Educación e Formación Profesional, co propósito de obter a nacionalidade española.
A través desta actuación, a Deputación de Pontevedra colabora na financiación da formación e no pagamento da matrícula para a realización da proba de español DELEA2 do Instituto Cervantes de 60 persoas cada ano. Así, nas últimas seis edicións, formáronse 340 persoas inmigrantes, cunha porcentaxe de aprobados do 95,5 %, datos que demostran o interese público neste tipo de actuacións.
Desde o punto de vista competencial, no artigo 9 da Lei orgánica 4/2000, de 11 de xaneiro, sobre dereitos e liberdades dos estranxeiros en España e a súa integración social, determina que os poderes públicos promoverán que as persoas estranxeiras poidan recibir formación para a súa mellor integración social.
[bookmark: _Hlk97632174]Así mesmo, na Lei 13/2008, do 3 de decembro, de servizos sociais de Galicia, no artigo 2, defínense os servizos sociais como un conxunto coordinado de prestacións, programas e equipamentos destinados a garantir a igualdade de oportunidades no acceso á calidade de vida e á participación social de toda a poboación galega, mediante intervencións que permitan lograr os obxectivos marcados nesta lei. 
Un dos niveis de atención nos que se estrutura o sistema de servizos sociais é o da atención especializada, referida a un sector da poboación ou a unha necesidade determinada que demanda unha maior especialización técnica, unha maior intensidade na intervención ou unha base territorial de intervención de carácter supramunicipal.
No ámbito local, no artigo 36.1.d da Lei 7/1985, de 2 de abril, reguladora das bases de réxime local, e no artigo 109.1.d da Lei 6/1997, de 22 de xullo, da Administración local de Galicia, establécense como competencias propias das deputacións provinciais a cooperación no fomento do desenvolvemento económico e social e na planificación no territorio provincial.

Segundo o exposto, e en virtude do establecido na Lei 38/2003, de 17 de novembro, xeral de subvencións (LXS), na Lei 39/2015, de 1 de outubro, do procedemento administrativo común das administracións públicas (LPACAP), na Ordenanza reguladora de subvencións da Deputación de Pontevedra e na demais normativa aplicable, convócase a sétima edición dos Cursos de Español para Persoas Inmigrantes para a Preparación do DELE A2,de acordo coas seguintes:
BASES
Primeira. Obxecto 
Estas bases teñen por obxecto aprobar a convocatoria da sétima edición dos Cursos de Español para Persoas Inmigrantes para a Preparación do DELE de nivel A2 do Marco común europeo de referencia para as linguas (MCER), expedido polo Instituto Cervantes en nome do Ministerio de Educación e Formación Profesional, co propósito de obter a nacionalidade española.
Segunda. Persoas destinatarias e requisitos para a participación: 

As persoas destinatarias desta convocatoria son persoas inmigrantes que reúnan os seguintes requisitos:
· Atoparse en situación regular en España
· Ser maiores de 16 anos
· Estar empadroadas nun concello da provincia de Pontevedra
· Saber ler e escribir
· Ter coñecementos básicos da lingua española (o nivel do curso será o A2 do MCER)
· Non contar cunha dispensa do Ministerio de Xustiza para realizar a proba do DELE A2
Quedan excluídas as persoas seleccionadas en edicións anteriores ou que non se presentasen ao exame oficial unha vez formalizada a correspondente matrícula. 

Terceira. Oferta de cursos e obxectivos da formación.
3.1. Ofértanse tres (3) edicións de ata sesenta (60) prazas, cun máximo de vinte (20) alumnas e alumnos por curso.

	Primeira edición: Vigo (mañás)

	· Datas: do 22 de maio ao 16 de xuño
· Lugar: o que determine a Deputación
· Núm. de horas: 40
· Horario: de luns a venres, de 10.00 a 12.00 horas
· Número máximo de persoas participantes: 20

	Segunda edición: Vigo (tardes)

	· Datas: do 22 de maio ao 16 de xuño
· Lugar: o que determine a Deputación
· Núm. de horas: 40
· Horario: de luns a venres, de 15.00 a 17.00 horas
· Número máximo de persoas participantes: 20

	Terceira edición: PONTEVEDRA (mañás)

	· Datas: do 19 de xuño ao 12 de xullo (agás o 29 e 30 de xuño)
· Lugar: o que determine a Deputación
· Núm. de horas: 40
· Horario: de luns a venres, de 10.00 a 12.00 horas
· Número máximo de persoas participantes: 20



3.3. O cursos teñen por obxectivo a preparación maioritariamente práctica das probas (orais, escritas e de comprensión) do exame para obter a certificación do nivel A2 de español do Instituto Cervantes (DELE A2) empregando supostos prácticos, simulacros de exame e o desenvolvemento de destrezas e estratexias para rendibilizar os coñecementos e adaptalos ao tempo de duración da proba.
3.4. Ao finalizar as tres edicións, o alumnado dos cursos presentarase ao exame do DELE A2 levado a cabo polo Instituto Cervantes en Vigo, que terá lugar nas seguintes datas, segundo a edición na que participen as persoas candidatas: 

	DATAS DE EXAME DO DELE A2 DO INSTITUTO CERVANTES

	1.ª EDICIÓN
	8 de setembro de 2023

	2.ª EDICIÓN
	8 de setembro de 2023

	3.ª EDICIÓN
	18 de novembro de 2023


Cuarta. Contidos dos cursos
As persoas candidatas aos cursos terán que ser capaces de comprender frases ou expresións de uso frecuente relacionadas con áreas de experiencia que lles sexan especialmente relevantes (información básica sobre a propia persoa e a súa familia, lugares de interese, ocupacións etc.), para interactuaren entre elas de forma sinxela e directa sobre aspectos coñecidos ou habituais, para describiren en termos simples aspectos do seu pasado e da súa contorna e para satisfaceren cuestións relacionadas coas súas necesidades inmediatas.
O contido está orientado á familiarización coa estrutura do exame DELE A2 (proba, tarefas, criterios de cualificación etc.) e ao desenvolvemento de estratexias para superalo:
· Proba de comprensión lectora: actividades para practicar a proba, con textos de exames similares aos reais (instrucións, carteis, correos electrónicos, artigos etc.)
· Proba de comprensión auditiva: actividades para preparar e practicar esta parte do exame con mostras de audios similares aos das propias probas (avisos, instrucións, material publicitario, anuncios radiofónicos, conversacións breves etc.)
· Proba de expresión e interacción escrita: actividades con estratexias para escribir de maneira adecuada os diferentes tipos de texto (impresos, solicitudes, cartas, invitacións, correos electrónicos etc.)
· Proba de expresión e interacción oral: actividades con mostras similares ás da propia proba oral. Usaranse vídeos que permitan coñecer o ambiente en que se desenvolven estas tarefas e familiarizarse co material do exame.
A docencia suporá un total de 120 horas e 12 horas de titorías, que se realizarán de forma presencial.
Sexta. Lugar e prazo de presentación de solicitudes
As solicitudes presentaranse preferiblemente por vía electrónica a través do formulario normalizado dispoñible na Sede electrónica da Deputación de Pontevedra (https://sede.depo.gal).
Para a presentación das solicitudes, a Sede electrónica admite os certificados electrónicos do sistema Cl@ve, que contempla a utilización de sistemas de identificación baseados en claves concertadas (sistemas de usuario e contrasinal) e certificados electrónicos (incluído o DNIe).
Opcionalmente, poderán presentarse as solicitudes presencialmente en calquera dos lugares e rexistros establecidos na normativa reguladora do procedemento administrativo común utilizando o formulario normalizado dispoñible en https://sede.depo.gal. 
Sétima. Prazo de presentación de solicitudes
O prazo de inscrición comezará o 14 de marzo e rematará o 12 de abril, vinte (20) días hábiles contados a partir do décimo día natural seguinte ao da publicación das bases e do extracto da convocatoria no Boletín Oficial da Provincia de Pontevedra (BOPPO) e na Base de Datos Nacional de Subvencións.
Oitava. Documentación complementaria
As persoas interesadas deberán entregar coa solicitude a seguinte documentación, segundo corresponda:
- Tarxeta de identificación de estranxeiría (TIE) ou certificado de rexistro de cidadá ou cidadán da Unión Europea no que conste o NIE. 
- No seu caso, informe da entidade de iniciativa social, rexistrada como entidade prestadora de servizos sociais no Rexistro Único de Entidades Prestadoras de Servizos Sociais (RUEPSS) da Xunta de Galicia, na que se atopen preparando ou estivesen preparando as probas do exame de certificación do nivel A2 a través do modelo normalizado (anexo I), asinado pola técnica ou técnico da entidade responsable do programa. 

Así mesmo, poderá presentarse un informe da mediadora ou do mediador cultural, un informe social ou un informe da técnica ou técnico do servizo de educación e apoio familiar emitido por unha Administración pública onde se realizase ou se estea realizando a formación oportuna.
Novena. Comprobación de datos 
Para a tramitación deste procedemento consultaranse automaticamente os datos incluídos nos seguintes documentos elaborados polas administracións públicas:
· NIF das persoas solicitantes
· Datos de residencia legal de persoas estranxeiras
· Certificado de residencia das persoas solicitantes
No caso de que as persoas interesadas se opoñan ás devanditas consultas deberán indicalo no cadro correspondente habilitado no formulario de inicio e presentar os documentos correspondentes. Excepcionalmente, se algunha circunstancia imposibilitase a obtención destes datos poderáselles solicitar ás persoas interesadas que presenten os documentos correspondentes.
Décima. Trámites administrativos posteriores á presentación de solicitudes e emendas destas
Todos os trámites administrativos que as persoas interesadas deban realizar durante a tramitación deste procedemento faranse preferentemente por medios electrónicos a través do modelo “2887054 Trámites administrativos xenéricos distintos da solicitude”, dispoñible en https://sede.depo.gal.
Opcionalmente, tamén se poderán tramitar presencialmente en calquera dos lugares e rexistros establecidos na normativa reguladora do procedemento administrativo común, agás nos supostos do artigo 14.3 da LPACAP
A Sede electrónica ten dispoñibles unha serie de modelos xenéricos que as persoas interesadas poden utilizar para realizaren as xestións máis habituais durante a tramitación administrativa (representación, emenda da solicitude, alegacións, renuncia ou recursos, entre outros). Estes modelos son comúns para os distintos procedementos e poderán empregarse sempre que a normativa reguladora do procedemento concreto para o que se vaian utilizar non estableza outros modelos específicos. Os modelos xenéricos poderán descargarse para anexalos a unha solicitude ou para realizar trámites sobre outros expedientes e presentalos electrónica ou presencialmente segundo a normativa reguladora do procedemento do que se trate. 
No formulario deberá indicarse, no seu caso, o procedemento para o que se está a realizar o trámite. Os modelos están dispoñibles en: https://sede.depo.gal/web/public/dynamic/catalogo/tramitesxenericos.
Se a solicitude non reunise os datos esixidos na convocatoria ou calquera dos previstos no artigo 66 da LPACAP, requiriráselle á persoa interesada, de conformidade co establecido no artigo 68 do dito texto legal, que nun prazo de dez (10) días hábiles emende as faltas ou presente os documentos preceptivos, indicándolle que, se non o fai, se terá por desistido da súa petición, previa resolución, que deberá ser ditada nos termos previstos no artigo 21.
Décimo primeira. Relación de persoas admitidas e excluídas
A relación de persoas admitidas e excluídas, xunto coas causas da súa exclusión e a lista de reserva, publicaranse no BOPPO, de conformidade co establecido no artigo 45 da LPACAP; así mesmo, publicaranse en www.depo.gal. 
Décimo segunda. Número de prazas
O número de prazas por curso será de vinte (20) na 1.ª e na 2.ª edición e de quince (15) na 3.ª (55 en total). Unha vez cubertas todas as prazas crearase unha lista de agarda de acordo cos criterios establecidos na base décimo terceira desta convocatoria.
Para que poida desenvolverse cada edición deberá contar como mínimo, con seis (6) participantes.
Décimo terceira. Adxudicación das prazas
O procedemento levarase a cabo pola seguinte orde:
1.º- Persoas solicitantes ás que o organismo provincial non lles financiase o custo da matrícula do Instituto Cervantes nas edicións anteriores.
2.º- Persoas solicitantes que acrediten que se atopen preparando ou preparasen as probas do exame de certificación do nivel A2 a través dunha entidade de iniciativa social, rexistrada como entidade prestadora de servizos sociais no Rexistro Único de Entidades Prestadoras de Servizos Sociais (RUEPSS) da Xunta de Galicia (Decreto 254/11, de 23 de decembro, publicado no DOG do 20 de xaneiro de 2012), ou a través dalgunha Administración pública.
3.º- Se houbese máis solicitudes que prazas, atendendo á data de presentación de solicitudes, respectando a orde de inscrición.
Unha vez seleccionado o alumnado, as persoas admitidas serán convocadas para a realización dunha proba de nivel a cargo do Centro de Linguas da Universidade de Vigo. 
Se algunha das persoas integrantes de cada edición non obtivese o nivel mínimo para a súa realización, o Centro de Linguas comunicarallo ao Servizo de Cohesión Social e Xuventude, que cubrirá esas prazas vacantes coas persoas que se atopen en lista de agarda
Décimo cuarta. Condicións do programa e financiamento
Os cursos serán integramente custeados pola Deputación de Pontevedra, incluída a matrícula do exame do DELE A2, e impartidos por persoal docente do Centro de Linguas da Fundación Universidade de Vigo. 
Para poder acceder á matrícula gratuíta do DELE A2 as persoas deben asistir de xeito presencial a polo menos un 80 % das clases.
Valorarase de xeito individual, se procedese, a posibilidade da realización dunha parte do curso en remoto cando o alumnado que superase a proba de nivel con ampla suficiencia xustifique documentalmente a imposibilidade de asistir ao curso por coincidir co seu horario laboral, conte con medios propios para realizar as tarefas que lle indique o persoal docente e este informe favorablemente a formación a distancia.
Non serán aboables os gastos de desprazamento desde o lugar de residencia ata os lugares onde se desenvolva cada edición ou se realicen as probas.
O orzamento para esta actividade ascende a un total de dezaoito mil (18.000,00) euros, con cargo á aplicación orzamentaria 23/231.2313.480.02.
Décimo quinta. Protección de datos
Os datos persoais obtidos nestes procedementos serán obxecto de tratamento pola Deputación de Pontevedra, en calidade de órgano responsable, coa finalidade de xestionar este procedemento, verificar os datos e os documentos que a persoa interesada declare na súa solicitude para comprobar a súa exactitude e levar a cabo todas as actuacións administrativas que, no seu caso, deriven.
A lexitimación para o tratamento baséase no cumprimento dunha tarefa de interese público ou no exercicio de poderes públicos segundo as normas de rango legal recollidas no apartado “normativa aplicable”, dispoñible na ficha de procedemento en https://sede.depo.gal, e o consentimento explícito no caso do procedemento de solicitude das persoas físicas interesadas.
Os datos persoais obtidos nestes procedementos serán obxecto de comunicación ás administracións públicas no exercicio das súas propias competencias ou cando sexa necesario para que a cidadanía poida acceder de forma integral á información relativa a unha materia e ao público xeral dada a publicación de actos prevista.
[bookmark: _Hlk128478795]As persoas interesadas poderán acceder, rectificar e suprimir os seus datos, exercer outros dereitos ou revogar o consentimento segundo o previsto en https://depo.gal/proteccion-dedatos/exercicio-de-dereitos. 
Décimo sexta. Prazo de vixencia
As bases que regulan este programa terán vixencia ata o 31 de decembro de 2023.
Décimo sétima. Réxime xurídico
Esta convocatoria rexerase por estas bases reguladoras e supletoriamente pola demais lexislación aplicable:
· Lei 38/2003, de 17 de novembro, xeral de subvencións
· Lei 9/2007, de 13 de xuño, de subvencións de Galicia
· Ordenanza xeral de subvencións da Deputación de Pontevedra, aprobada polo Pleno da Deputación de Pontevedra na súa sesión ordinaria, de 28 de outubro de 2016, e publicada no BOPPO núm. 249, de 30 de decembro de 2016
· Lei 7/1985, de 2 de abril, reguladora das bases do réxime local
· Lei 5/1997, de 22 de xullo, da Administración local de Galicia
· Lei 39/2015, de 1 de outubro, do procedemento administrativo común das administracións públicas
· Real decreto 203/2021, de 30 de marzo, polo que se aproba o regulamento de actuación e funcionamento do sector público por medios electrónicos.
· Lei orgánica 3/2018, de 5 de decembro, de protección de datos persoais e garantía dos dereitos dixitais
· Bases de execución do Orzamento provincial 
· Orzamento provincial
· Demais normas de dereito administrativo e, na súa falta, as normas de dereito privado.

Décimo oitava. Recursos
Contra o acordo de aprobación destas bases, que pon lle fin á vía administrativa, poderase interpoñer un recurso potestativo de reposición ante o mesmo órgano que o ditou, no prazo dun (1) mes a partir do día seguinte ao desta publicación (artigos 112, 123 e 124 da LPACAP), ou ben, directamente, un recurso contencioso-administrativo ante o Xulgado do Contencioso-Administrativo de Pontevedra, no prazo de dous (2) meses, como se prevé no artigo 46 da Lei 29/1998, de 13 de xullo, reguladora da xurisdición contencioso-administrativa. Todo iso sen prexuízo de que se poida interpoñer calquera outro recurso que se estime conveniente.

